Rasmus Yde har undervist i ledelse på Aalborg Handelsskole i 15 år. Det er både unge og ældre, som tager ledelses-kurser på skolen. - Det er en tendens, at mange helt unge under 30 mere søger over i stillinger, hvor de kan bestemme mere. Så de bliver selvstændige frem for de traditionelle lederstillinger, siger Rasmus Yde. Han genkender det billede, som en ny analyse slår fast. Den viser at mindre end en fjerdedel af unge mellem 18-35 år er interesserede i at blive leder i løbet af deres karriere. Inden corona var antallet mere end dobbelt så højt. - Mit gæt er, at vi har 15-20 procent færre af de helt unge under 30 år på ledelseskurserne, end vi havde for ti år siden. Til gengæld har iværksætterkurserne haft helt bemærkelsesværdigt flere, siger Rasmus Yde. Forskellige udfordringer En af dem, der har droppet tjansen som leder og i stedet er blevet selvstændig er Jakob Sloth Linneberg fra Nørresundby. I virksomheden Ugli Fruit Productions hjælper han andre med at lave podcasts. - De søvnløse nætter og blodet, svedet og tårerne havde jeg gerne undværet, siger han. - Men jeg har ikke ambitioner om at have personaleansvar igen. Hos Rasmus Yde og Aalborg Handelsskole har de ledelseskurser på forskellige niveauer, og hvert år har de omkring 200 igennem. Han ser de nuværende unges autoritetstro - eller mangel på samme - som en af årsagerne til de langt hellere vil bestemme i egen, selvstændige virksomhed end være leder eller mellemleder. - Problemet er, at mange fra min generation ikke automatisk lytter til lederne. Hvis vi naturligt skal have respekt, skal vi se resultater eller blive overbevist gennem argumentation. Det kan være svært for en ung, som skal gøre sig endnu mere bemærket, end hvis man kommer med erfaring, siger Rasmus Yde. Samtidig fortæller mange af de unge kursister, at de mangler nogle at spare med ude i virksomhederne. - De efterspørger kollegaer eller rollemodeller. Det savner de helt vildt. Hvordan har I gjort? Hvad gør I? Hvordan kom I igennem? Det er vigtigt, at de har nogle at læne sig op ad, siger han.

Referat:
Jakob er en af mange, der har droppet lederplanerne allerede som 30-årig. Klar tendens blandt unge, siger underviser i ledelse.